**Økologisk landbrug contra hungersnød ?**

Af og til møder man den opfattelse, at omlægning til økologisk landbrug ikke er realistisk, hvis man skal kunne brødføde jordens befolkning.

Senest i kronik i Politiken d. 16. november 2016 med overskriften: ’Vi må gerne blive færre mennesker på jorden’, hvor biolog Michael Stoltze peger på behovet for bæredygtighed i alle beslutninger bl.a. for at tilgodese det store antal menneskers behov for fødegrundlag.

Desværre skriver Michael Stoltze så også, at omlægning af landbruget efter økologiske principper vil medføre hungersnød, at jordens nuværende befolkning ikke kan mættes af et landbrug, der ikke må bruge kunstgødning.

Efter min opfattelse er der her tale om en vildfarelse, som nok er ret udbredt, men så meget mere uheldig, da den er ude af trit med de faktiske forhold, påvist af gentagne FN-rapporter.

En ny opsigtsvækkende rapport fra 2016 peger direkte på, at verdens landbrug må skifte spor til ’AGROØKOLOGI’

Rapporten, From Uniformity to Diversity, fastslår, at dagens globale landbrugs- og fødevaresystem nok har evnet at producere store mængder fødevarer, men med markante omkostninger; udbredt nedslidning af den frugtbare jord, vandmiljøet og økosystemerne, store udledninger af drivhusgasser, tab af biologisk mangfoldighed, stress for landmænd samt hårdnakket sult og underernæring i dele af verden – samtidigt med hastigt voksende problemer med fedme og livsstilssygdomme andre steder.

Mange af disse problemer er specifikt knyttet til ’industrilandbruget’.

Som et af mange eksempler nævner man, hvordan den udbredte brug af pesticider er medansvarlig for et globalt fald i antallet af insekter, der kan sikre bestøvning af planterne i jordbruget – det ’truer selve grundlaget for landbruget og det fremtidige udbytte af dets afgrøder.’

Den ’agroøkologiske’ praksis erstatter monokulturer af afgrøder med sædskifte og dyrkning af flere forskellige afgrøder sammen, et produktionssystem der er mindre sårbart, mere robust og med større værdiskabelse end konventionelt landbrug, mener ekspertgruppen.

I udviklingslande er der således målinger, der viser op til 80% større udbytte af økologiske systemer end af konventionelle.

’En undersøgelse, der dækker 55 afgrøder dyrket på fem kontinenter gennem 40 år, viste, at det økologiske landbrug var mærkbart mere profitabelt, trods lavere arealudbytter’, fortæller rapporten.

Lederen bag rapporten Olivier De Schutter, indtil 2014 FN´s specielle udsending vedrørende retten til fødevarer udtalte ved rapportens offentliggørelse i juni 2016, at ’det er ikke mangel på beviser, der holder det agroøkologiske alternativ tilbage. Det er misforholdet mellem dets meget store potentiale for at forbedre udbyttet på tværs af fødevaresystemerne og dets meget mindre potentiale for at generere profit til de agroindustrielle selskaber’.

(Rapporten er offentliggjort af IPES, The International Panel of Experts on Sustainable Food Systems, og her bragt i uddrag fra artikel i Information d. 8. juni 2016).

Bjarne Biggas, d. 30.11.2016

Lille Plads 3, 3740 Svaneke